BEGRUNDELSE

1.BAGGRUND FOR FORSLAGET

I 2008 udsendte Kommissionen en henstilling om forvaltning af intellektuel ejendom (IP) ved vidensoverførsel og om en kodeks for universiteter og andre offentlige forskningsinstitutioner, (K(2008) 1329). Virkeligheden for forskning og innovation (FoI) har ændret sig betydeligt siden 2008 med hensyn til aktører og kompleksitet såvel som med hensyn til globale udfordringer. Også covid-19-pandemien har demonstreret et presserende behov for at bruge og nyttiggøre den FoI-viden, der skabes i den Europæiske Union. Dette kræver, at de politiske beslutningstagere fastsætter nye mål og giver ajourført vejledning om vidensudnyttelse.

De vejledende principper for vidensudnyttelse vil erstatte Kommissionens henstilling fra 2008 ved at fokusere på at maksimere afkastet af FoI-investeringerne ud over almindelig vidensoverførsel. God vidensudnyttelse udnytter flere forskellige kanaler og inddrager alle aktører i FoI-økosystemet og deres vidensaktiver. De vejledende principper vil også bidrage til at mindske forskellene i vidensudnyttelse på tværs af medlemsstaterne og sikre, at borgerne i alle medlemsstater bedre kan drage fordel af FoI-resultaterne.

Kommissionens meddelelse fra 2020 om "Et nyt EFR for forskning og innovation" danner grundlaget for udviklingen og ajourføringen af de vejledende principper for vidensudnyttelse og en adfærdskodeks for intelligent anvendelse af intellektuelle ejendomsrettigheder inden udgangen af 2022. I Rådets henstilling af 26. november 2021 "om en pagt for forskning og innovation i Europa" peges der på vidensudnyttelse som et af de prioriterede områder for en fælles indsats til støtte for det europæiske forskningsrum (EFR).

I Rådets konklusioner om den fremtidige styring af det europæiske forskningsrum, der blev vedtaget den 26. november 2021, godkendes politikdagsordenen for EFR for 2022-2024 Politikdagsorden for EFR omfatter "Opgradere EU's vejledning med henblik på en bedre udnyttelse af viden" som EFR-tiltag 7. Det første resultat af dette er at "udarbejde og godkende vejledende principper for udnyttelse af viden".

De vejledende principper for vidensudnyttelse vil blive yderligere understøttet af to adfærdskodekser, der giver aktørerne i FoI-økosystemet mere detaljeret vejledning om gennemførelsen af visse aspekter af vidensudnyttelse. EFR-tiltag 7 omfatter "en adfærdskodeks for intelligent anvendelse af intellektuel ejendom" og "en adfærdskodeks for forskere om standardisering".

De vejledende principper bygger på den fælles oprettelse af EFR-forummets undergruppe om vidensudnyttelse, der er nedsat af Kommissionens uformelle ekspertgruppe om EFR-forummet for omstilling.

Det nuværende forslag til Rådets henstilling vil gøre det muligt at vedtage en fælles linje for politiske principper og foranstaltninger med henblik på at forbedre udnyttelsen af viden i EU uden at pålægge juridisk bindende bestemmelser.

De vejledende principper for vidensudnyttelse vil støtte EU's ajourførte industristrategi og EU's handlingsplan for intellektuel ejendomsret ved at øge forskningssamfundets bevidsthed om betydningen af IP-forvaltning, fremme effektiv anvendelse af intellektuelle ejendomsrettigheder og sikre lettere adgang til og deling af IP-beskyttede aktiver. De vil også støtte initiativerne i den europæiske grønne pagt og styrke forbindelsen mellem forskning og standardisering i overensstemmelse med EU's standardiseringsstrategi. I tråd med Kommissionens meddelelse om en ny europæisk innovationsdagsorden vil de vejledende principper også bidrage til at mobilisere Europas forskelligartede talenter, intellektuelle aktiver og industrielle kapaciteter. De vil også bidrage til en bedre udnyttelse af viden på universiteterne og sætte fokus på kreative færdigheder og iværksætterfærdigheder, hvilket vil støtte den europæiske strategi for universiteter, det europæiske uddannelsesområde og den europæiske dagsorden for færdigheder med henblik på bæredygtig konkurrenceevne, social retfærdighed og modstandsdygtighed. Desuden er de vejledende principper i overensstemmelse med Rådets konklusioner om evaluering af forskning og gennemførelse af åben videnskab, der blev vedtaget den 10. juni 2022, hvori det foreslås, at udviklingen af forskningsvurderingssystemerne i Europa bør tage hensyn til vidensudnyttelse. Endelig vil de vejledende principper styrke FoI-systemernes kapacitet til at støtte evidensbaseret politikudformning, offentlige forvaltninger og bedre regulering.